Serghei Narîșkin, șeful serviciului de informații externe al Rusiei, a declarat marți că orice militari francezi trimiși în Ucraina pentru a ajuta în lupta împotriva Rusiei ar fi o țintă prioritară pentru trupele rusești, a relatat agenția de presă TASS, citată de Reuters.
"Acesta (un contingent francez) va deveni o țintă prioritară și legitimă pentru atacurile forțelor armate ruse. Acest lucru înseamnă că îl va aștepta soarta tuturor francezilor care au venit vreodată pe teritoriul lumii ruse cu o sabie", a declarat Narîșkin.
La sfârșitul lunii februarie, președintele francez Emmanuel Macron a deschis ușa pentru ca națiunile europene să trimită trupe în Ucraina.
Franța, avertisment
Emmanuel Macron a lansat, acum câteva zile, un avertisment, spunând că, în cazul în care Rusia ar câștiga conflictul din Ucraina, credibilitatea Europei ar fi redusă la zero, informează AFP, citată de Agerpres. Președintele francez a accentuat că securitatea cetățenilor francezi necesită înfrângerea Rusiei în Ucraina și i-a criticat pe cei care pun limite sprijinului pentru Ucraina.
În iunie 2022, Emmanuel Macron declara că este vital ca Rusia să nu fie umilită, pentru a facilita o soluție diplomatică atunci când luptele încetează în Ucraina. El a pledat pentru un rol al Franței ca mediator și a subliniat importanța menținerii unui dialog deschis pentru găsirea unor soluții pașnice.
Fiți la curent cu ultimele noutăți. Urmăriți DCNews și pe Google News